Marcel Ciolacu, întâmpinat la Bacău de câțiva protestatari, inclusiv membri USR, care i-au reproșat declarațiile despre moldoveni: ”Marcele, te mai rușinezi cu moldovenii? / Kind reminder de la moldoveni”
Premierul Marcel Ciolacu, președintele PSD, a fost întâmpinat la vizita din week-end de la Bacău de câțiva protestatari cu pancarte care făceau referire la gafa șefului social-democrat legată de moldoveni. Protestatarii au apărut când Ciolacu a vizitat spitalul municipal și Athletic Park, un proiect sportiv realizat de Consiliul Județean și Primăria Bacău.
Mesajele de pe pancartele protestatarilor:
- Kind reminder de la moldoveni (referință la o replică din filmul Teambuilding – n.red.)
- Marcele, te mai rușinezi cu moldovenii?
- Mândră că sunt moldoveancă
- Marcel, scuze acum!
- Vrem Moldova fără PCR
Cel puțin unul dintre protestatari, Geta Drăghici, este membru USR. Ea apare pe lista candidaților USR la alegerile europarlamentare și a postat pe contul său de Facebook fotografii de la protestul împotriva lui Marcel Ciolacu. Într-una din fotografii apare și senatorul USR Sebastian Cernic.
În urmă cu două săptămâni, Marcel Ciolacu a vorbit într-o conferință de presă la Timișoara despre autostrada care leagă Moldova de restul țării și a spus zâmbind că ”Buzăul nu e în Moldova și vă rog frumos să nu mă jigniți”.
”Asta e, a venit bănățeanul de Grindeanu să facă Autostradă în Moldova. Buzăul nu e în Moldova și vă rog frumos să nu mă jigniți. Dar a venit și un buzoian care totuși împreună cu dl Grindeanu și restul colegilor din guvern am început să aducem timișorenilor ce e corect să aducem”, a fost declarația făcută de Marcel Ciolacu ca răspuns la întrebarea pusă de un jurnalist.
Ulterior, Ciolacu și-a cerut scuze pentru declarație și a spus că a fost o ”glumă nereușită”.
Ciolacu s-a aflat în week-end la Bacău alături de Valentin Ivancea, candidatul PSD la Primăria Bacău, funcție ocupată acum de Lucian Viziteu (USR).
Șeful PSD a făcut de vineri până duminică o vizită în mai multe județe din Moldova, prima în regiune după declarația legată de Moldova.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank